text: L'alta participació i el bon temps marquen el balanç positiu de la Festa Major 2018 de la Seu - FÒRUM.ad
  L'alta participació i el bon temps marquen el balanç positiu de la Festa Major 2018 de la Seu
  On: 29/08/18 12:02
  La regidora de Festes i Tradicions de l'Ajuntament de la Seu d'Urgell, Sílvia Iscla, ha fet un balanç molt positiu de la Festa Major 2018. En declaracions a RàdioSeu, Iscla ha agraït la implicació i bona actitud d'entitats, col·laboradors, veïns i visitants que han omplert la pràctica totalitat dels actes programats al llarg dels darrers cinc dies, com també les activitats dels dies previs.
  Des del consistori han destacat que el bon temps també ha ajudat a l'èxit de la celebració, atès que finalment la pluja no ha afectat en cap moment el programa festiu. Sílvia Iscla assegura que "ja abans del cap de setmana es va poder constatar que la gent responia molt bé perquè omplia actes com el concert de Dàmaris Gelabert o el teatre, al Palau d'Esports", i que aquesta previsió s'ha complert els darrers dies "amb els carrers plens de gom a gom".
  Pel que fa a les novetats, Iscla n'ha destacat les propostes infantils i juvenils, que han tingut una bona resposta tenint en compte que eren peticions fetes pels Consells Municipals d'infants i d'adolescents. El mateix ha passat amb els concerts a Casetes, programats tot atenent les propostes rebudes a l'enquesta prèvia o bé per part dels tècnics municipals. Especialment concorregudes van ser les actuacions dels ebrencs Xeic! i els valencians Zoo, dissabte a la nit, i d'Els Catarres, que van omplir el recinte en la presentació a la Seu del seu nou disc, 'Tots els meus principis'. A més a més, el grup d'Aiguafreda va aprofitar aquest concert per celebrar amb el públic l'aniversari del seu guitarrista en aquesta gira, David Rosell, també productor i músic dels Brams. També van tenir bona resposta el Seu Rock, divendres, i les actuacions de Miquel del Roig i Seguirem, diumenge.
  El Correfoc també ha estat novament un dels elements centrals de la festa i enguany ha estat marcat per la celebració del 25è aniversari dels Diables de l'Alt Urgell. Sílvia Iscla s'ha felicitat del fet que "cada any sembla que no puguin superar l'anterior, però enguany ho han tornat a aconseguir" amb l'espectacle pirotècnic que van oferir a la plaça dels Oms, on aquest dimarts els Diables també han ofert el Correaigua, un dels moments de més disbauxa d'aquests dies juntament amb la Festa Holi que completava les propostes infantils i juvenils.
  També en l'apartat de tradicions, el Ball Cerdà ha estat marcat enguany per l'homenatge a Elvira Farràs, mentre que dissabte la plaça dels Oms va viure un emotiu video-pregó a càrrec dels membres del Taller Claror i va estrenar el marcador de compte enrere per als Jocs Special Olympics.
  L'Ajuntament i la Comissió de Festes començaran ara a analitzar les propostes rebudes aquests dies de cara a seguir renovant la festa en la propera edició. Un dels canvis que ja s'ha avançat és que s'introduirà noves mesures de seguretat al Correfoc, tenint en compte l'augment de participants i de públic que ha experimentat aquests darrers anys.
  La Festa Major s'ha completat aquesta nit passada amb el tradicional ball amb La Principal de la Bisbal, a la plaça de Catalunya, precedit per un concert i una audició de sardanes a càrrec també de la mateixa formació musical empordanesa, que ja suma prop de sis dècades de presència ininterrompuda a l'últim dia de la celebració urgellenca.